**PROTOCOLUL DE PRESCRIERE ÎN HEPATITA CRONICĂ VIRALĂ ȘI CRONICĂ HEPATICĂ CU VHB (HG. Nr. 1301/2008 cu ultima actualizare în ianuarie 2020 –** [**www.cnas.ro**](http://www.cnas.ro)**)**

**MEDICI PRESCRIPTORI**

Inițierea terapiei poate fi făcută doar de medicii din specialitatea gastroenterologie, boli infecțioase, nefrologie (doar pentru pacienții cu afectare renală consecutivă infecției cu virusuri hepatitice), gastroenterologie pediatrică și pediatrie cu supraspecializare / competență / atestat în gastroenterologie pediatrică.

În cazul **tratamentului cu Interferon, prescripția va fi efectuată doar de către medicul care a inițiat terapia antivirală.**

În cazul **tratamentului cu analogi nucleotidici/nucleozidici (ENTECAVIR, TENOFOVIR, ADEFOVIR, LAMIVUDINĂ), în baza scrisorii medicale emisă de medicul de specialitate, medicul de familie poate continua prescrierea**, în dozele și pe durata prevăzută în scrisoarea medicală. Medicul are obligativitatea monitorizării terapiei conform recomandărilor din protocol.

**Pe perioada stării de urgență**, în conformitate cu HG nr. 252/2020, art. 5, pct. (3), alin. 2, medicul de familie poate emite prescripție medicală, în continuare, pentru pacienții cu boli cronice cu schemă terapeutică stabilă, în baza documentelor medicale care au fost emise pacientului – scrisoare medicală, pentru medicamentele care până la data intrării în vigoare a prezentei hotărâri erau prescrise de către medicii specialiști în conformitate cu limitările de prescriere prevăzute în HG nr. 720/2008 cu modificările și completările ulterioare.